‘WGO se hantering van Covid-19 ŉ ramp’ – paneel(Argieffoto: Unsplash) Die internasionale paneel wat die paraatheid vir en reaksie op pandemies ondersoek, het Woensdag die uitbreek en verspreiding van Covid-19 as “ŉ ramp op elke vlak” beskryf. In ŉ verslag dui dié paneel aan dat die Wêreldgesondheidsorganisasie (WGO) nie omsigtig en vinnig genoeg opgetree het om die verspreiding van die koronavirus wat Covid-19 veroorsaak te verhoed nie. Volgens die paneel was lande se gesondheidstelsels ook nie gereed om dié globale krisis te hanteer nie. Luidens die verslag het die Covid-19-uitbreking in Wuhan, China, waarskynlik reeds op 22 Januarie 2020 aan die kriteria van die WGO se hoogste noodgevalvlak voldoen. Die WGO het egter eers agt dae later (30 Januarie) ’n openbare gesondheidskrisis van internasionale belang verklaar. “Die wêreld se reaksie op die virus was effens traag, huiwerig en ontkennend,” lui die verslag. “Die gevolg was dat die uitbreking in ’n epidemie en toe ’n pandemie ontaard het.” Volgens die verslag het die meeste lande daadwerklik eers begin optree toe Covid-19 uiteindelik op 11 Maart tot ŉ amptelike pandemie verklaar is. Luidens die verslag het lande gereageer met strategieë van aggressiewe inperking en onderdrukking. Party lande het glad nie ’n waarneembare strategie gehad om die virus te beveg nie en in ander lande het die leierskap misluk en sodoende die publiek se vertroue in plaaslike gesondheidstelsels geskend. “Swak strategiese keuses is gemaak wat die pandemie in ’n katastrofiese humanitêre krisis omskep het.” Die paneel het in die verslag ŉ aanbeveling gemaak om die produksievermoë van entstowwe onmiddellik in lande met laer en middelinkomste te bevorder om sodoende ŉ einde aan die pandemie te bring. Hy stel ook voor dat lande met hoë inkomste teen 1 September die 92 armste lande van minstens een miljard dosisse entstof moet voorsien. In die verslag stel die paneel ook voor dat meer fondse vir navorsing beskikbaar gestel word om toekomstige pandemies te verhoed. Volgens die paneel moet die WGO ook meer beheer hê oor hoe sy geld bestee word.